**ОТЧЕТ**

**ЗА ДЕЙНОСТТА НА ОБЩЕСТВЕНИЯ СЪВЕТ**

**КЪМ 18 СРЕДНО УЧИЛИЩЕ „УИЛЯМ ГЛАДСТОН“**

**ЗА УЧЕБНАТА 2019/2020 ГОДИНА**

Отчетът за дейността на Обществения съвет през предходната учебна година (2019/2020 г.) е изготвен в изпълнение на чл. 17 от Правилника за създаването, устройството и дейността на обществените съвети към детските градини и училищата (Правилника). Неговото представяне и публично обсъждане е част от формите за информиране на родителите за работата и взетите решения на Обществения съвет.

Отчетността в работата е важен фактор за непрекъснатото и добросъвестно взаимодействие между родителите и училището като образователна институция. Считаме, че само на основата на демократични и прозрачни начала общественият съвет може да подпомага развитието на училището и да изпълнява пълноценно своите задачи. Водени от тези разбирания, представяме настоящия отчет, който е структуриран по следните направления:

* Устройствени въпроси;
* Дейност на Обществения съвет в кръга на задачите му по Закона за предучилищното и училищното образование /ЗПУО/ и Правилника;
* Други дейности.

# I. УСТРОЙСТВЕНИ ВЪПРОСИ

Обхващането на този кръг въпроси в отчета за учебната 2019/2020 г. произтича от настъпили промени в състава на Обществения съвет, изтичането на 3-годишния мандат на членовете на Обществения съвет и обновяване на поименния състав на Обществения съвет.

## 1. Промяна в състава на Обществения съвет в началото на учебната 2019/2020 г.

На първото си заседание през 2019/2020 г., проведено на 16.10.2019 г. Общественият съвет констатира, по отношение на трима от членовете му са настъпили обстоятелства, при които предсрочно се прекратяват техните правомощия. И за тримата членове основанието е едно и също - отписване или завършване на ученика, чиито родител е член на обществения съвет (чл. 15, ал. 1, т. 1 от Правилника). На това основание е приложено правилото на чл. 15, ал. 2 от Правилника и съставът на Обществения съвет е попълнен от резервни членове по поредността на замествате за срока до изтичане на 3-годишния мандат на Обществения съвет.

## 2. Избор на Обществен съвет

Поради изтичащ през 2019/2020 г. мандат на Обществения съвет в 18-то СУ „Уилям Гладстон“ своевременно е приложен редът за избор на Обществен съвет, предвиден в чл. 7 и следващите от Правилника, като са предприети следните действия:

### 2.1. Провеждане на срещи на родителите на ученици от всяка паралелка

Срещите са проведени от класните ръководители и на тях са излъчени по един представител от паралелка. По този начин е изпълнена разпоредбата на чл. 7, ал. 2, б. „б“ от Правилника за излъчване на един представител, ако броят на учениците в училището надхвърля 600 ученици.

### 2.2. Провеждане на събрание на родителите, в което участват излъчените представители от паралелките

В изпълнение на чл. 7, ал. 3 от Правилника събранието е свикано от директора на 18-то СУ „Уилям Гладстон“ на 19.11.2019 г. На събранието е избран следният състав**[[1]](#footnote-1)** на Обществения съвет към 18-то СУ „Уилям Гладстон“:

**Постоянен състав:**

Председател: Невин Фети (родител на ученик от 1 клас);

Членове:

Теодора Михайлова (гл. експерт в район „Възраждане“)

Юлия Станева (родител на ученик от 9 клас)

Кремена Скечелиева (родител на ученик от 6 клас)

Павел Пандов (родител на ученик от 3 клас)

Ралица Ал-Ариани (родител на ученик от 2 клас)

Лора Джупарова (родител на ученик от 6 клас)

**Резервни членове:**

Спас Узунов (ст. експерт в район „Възраждане“)

Цветомира Цветкова -Вдовичина (родител на ученик от 5 клас)

Росица Бъчварова (родител на ученик от 3 клас)

Надя Илиева (родител на ученик от 7 клас)

Десислава Пеева (родител на ученик от 3 клас)

Ния Тонева (родител на ученик от 8 клас)

Фани Сиракова (родител на ученик от 9 клас)

## 3. Провеждане на жребий между резервните членове с равен брой гласове

Поради равен брой точки, получени при гласуването на събранието на родителите и отразени в протокол с вх. № 419/19.11.2019 г. по отношение на двама от резервните членове на Обществения съвет (Надя Илиева и Росица Бъчварова), се проведе жребий за определяне на поредността на мястото им – трето или четвърто. Жребият се проведе на първото заседание на новоизбрания Обществен съвет на 15.12.2019 г. На заседанието бяха поканени двамата резервни членове и в присъствието на г-жа Илиева беше изтеглено името на г-жа Бъчварова. Това формира окончателно поредността на резервните членове, както беше представена по-горе, и актуализира заповедта на директора за определяне на поименния състав на Обществения съвет (чл. 14 от Правилника).

# II. ДЕЙНОСТ НА ОБЩЕСТВЕНИЯ СЪВЕТ В КРЪГА НА ЗАДАЧИТЕ МУ ПО ЧЛ. 269 ОТ ЗПУО И ПО ЧЛ. 16, АЛ. 1 ОТ ПРАВИЛНИКА

Общият брой на проведените заседания на Обществения съвет през учебната 2019/2020 г. е 5 (пет), като се включват първото заседание за учебната година на състава преди обновяването му и последвалите четири заседания на състава след неговото обновяване. Предвид приемствеността в дейността на Обществения съвет, годишният отчет отразява всички заседания[[2]](#footnote-2).

Всички заседания на Обществения съвет са провеждани въз основа на поименни покани в срок, отправяни и до директора на училището, заместник-директорите, съответни длъжностни лица, чиито длъжности или задачи биха подпомогнали задълбоченото разискване на въпросите от дневния ред. Поканите за заседанията и взетите решения се поставят на мястото за обявления в сградата на училището и на интернет страницата му <https://18sou.net/>, в секция „Училището“, подсекция „За нас“, рубрика „Обществен съвет“. При спазване на нормативните изисквания за всяко заседание е воден протокол, към който е прилаган присъствен списък и списък с приетите решения. На всички заседания е постиган кворум от членовете на постоянния състав на Обществения съвет, поради което не се е налагало отправяне на покана до резервните членове.

Документацията на Обществения съвет се съхранява на определено със заповед на директора на 18 СУ място, достъпно за всички членове на Съвета. Поканите, протоколите, писмата за кореспонденция и становищата на Обществения съвет се регистрират в съответните дневници на училището, съгласно чл. 25, ал. 2 от Правилника.

На **първото** заседание на Обществения съвет, проведено на 16.10.2019 г., е приет годишният отчет за дейността на Обществения съвет, който беше представен на събранието на родителската общност на 19.11.2019 г., съчетано с обновяването на състава на Съвета. Част от първото заседание са и взетите решения относно промяната на състава, посочена по-горе, с което са изпълнени своевременно изискванията членовете да са родители на ученици в училището. На първото заседание е одобрен отчетът за изпълнение на бюджета на училището към м. юни 2019 г.

На **второто** заседание на Обществения съвет, проведено на 15.12.2019 г., се проведе представеният по-горе жребий за определяне поредността на резервните членове, получили еднакъв брой гласове на родителското събрание от 19.11.2019 г., но наред с това беше разгледан училищният план-прием за учебната 2020/2021 г. Изразено беше положително становище по план-приема, който отразява ранното чуждоезиково обучение като приоритет на 18 СУ, като дава възможност за избор измежду 6 чужди езика за първи клас и измежду 7 след завършен седми клас.

На **третото** заседание, проведено на 30.01.2020 г., беше дадено положително становище по отчета за изпълнение на бюджета на училището за 2019 г. Това е една от задачите на Обществения съвет в институциите на делегиран бюджет, а средствата от преходния остатък, както беше планирано, са използвани за ремонт на двата физкултурни салона на училището. На същото заседание бяха обсъдени учебните планове по класове и паралелки, насочени към по-малък брой учебни часове дневно в началния етап, но без да става за сметка на постигането на резултати в учебния процес, като в резултат беше съгласуват училищния учебен план за учебната 2020/2021 г. Бяха проведени и дискусии по въпроси, поставяни от родители, които не се обхващат в дейността на обществения съвет съгласно чл. 269 от Закона за предучилищното и училищното образование и чл. 16 от Правилника. Предвид това и по тях не е провеждано гласуване, но се насърчава активността на родителската общност.

**Четвъртото и петото** заседание на Обществения съвет бяха проведени в периода на извънредното положение и последвалата извънредна епидемична обстановка, съответно на 07.05.2020 г. и на 09.06.2020 г. В съответствие с чл. 6а, ал. 1, предл. 2 от Закона за мерките и действията по време на извънредното положение, обявено с решение на Народното събрание от 13 март 2020 г. (а впоследствие с променено наименование, включващо допълнението „и за преодоляване на последиците“) беше предпочетена възможността за неприсъствено вземане на решение, за да бъдат спазени изцяло установените за територията на Република България противоепидемични мерки, но и за да бъдат своевременно изпълнявани задачите на Обществения съвет. Решенията от четвъртото и петото заседание бяха взети въз основа на разменена кореспонденция, отразена в списък на получени мнения и обобщени в неприсъствените решения, както следва:

* даване на положително становище по отчета за изпълнение на бюджета на 18 СУ за първото тримесечие на 2020 г.;
* съгласуване на предложението на директора на 18-то СУ за разпределение на средствата от установеното към края на 2019 г. превишение на постъпленията над плащанията по бюджета на училището, съгласно чл. 269, ал. 1, т. 5 от Закона за предучилищното и училищното образование и чл. 16, ал. 1, т. 5 от Правилника.
* съгласуване на избора от учителите в 18-то СУ на учебниците и учебните комплекти;
* запознаване на членовете на Обществения съвет със становище на Комисията за защита на личните данни относно ролята на обществените съвети към училищата и детските градини, публикувано на 22 май 2020 г.

В обобщение от проведените заседания може да се посочи, че Общественият съвет изпълнява всички задачи в кръга на своите нормативно очертани функции, като получава своевременна и изчерпателна информация, необходима за вземането на съответните решения.

Всички членове на Обществения съвет присъстват активно и изразяват своите позиции.

Извънредното положение и последвалата го извънредна епидемична обстановка не се оказаха пречка за вземане на решения, но откриха предимствата на неприсъствените решения като форма за активност, която успешно съчетава работата от разстояние и необходимостта от дистанция при епидемично разпространение на болести. Тази форма се препоръчва от членовете на Обществения съвет не само като мярка с противоепидемичен характер, но и като възможност при необходимост от бързи решения.

# III. ДРУГИ ДЕЙНОСТИ

Извън нормативно определените си правомощия, през отчетния период Общественият съвет взе участие в мероприятия и инициативи, по покана на директора на училището, както следва:

1. участва в церемонията по откриване на новата учебна година 2019/2020 г.;
2. участва във Фестивала на корейската култура, проведен на 08.12.2019 г.
3. участва в празника „Бункасай“, организиран от паралелките по японски език в училището и проведен на 15.12.2019 г.;
4. изразяване на становище по спазване на мерките по време на извънредното положение в 18-то СУ, включително при реализиране на програмите „Училищен плод“ и „Училищно мляко“;
5. изразяване на мнение относно класиране на участниците в „Майски фестивал на изкуствата под надслов „Творим, учим и се забавляваме, спазвайки правилата“;
6. изразяване на становище за подкрепа на предложение от 18-то СУ до РУО и до МОН за приема на ученици в първи клас за учебната 2020/2021 г.,
7. участие с представител в провеждането на жребий за прием на ученици в първи клас (заповеди № 1468/15.06.2020 г., № 1504/22.06.2020 г. и № 1529/29.06.2020 г.).
8. интервю на председателя на Обществения съвет за в-к „Учителско дело“ със заглавие „Социализацията на децата е важна и трябва да намерим начин да бъде реализирана без риск за здравето“ (бр. 24/22.06.2020 г.)

Като извод от дейността по даване на становища по въпроси, които могат да се поставят искане на директора, на педагогическия съвет, на РУО или МОН, допустима съгласно чл. 16, ал. 2 от Правилника, считаме, че се формира трайна тенденция към разширяване на участието на родителската общност в различни аспекти на училищния живот. Те включват широк спектър от активности като организационни въпроси (прием в училището, въвеждане и прилагане на правила), извънкласни дейности (участие във фестивали, организирани от училището, като участието не се ограничава само до присъствие), популяризиране на дейността на обществените съвети.

Вярваме, че с всяка дейност Общественият съвет утвърждава нормативния си замисъл като орган за развитие на училището, формиран на обществени начала от родителите на учениците и финансиращия орган. Легитимирани от прекия ни избор и водени от опита ни досега, изразяваме готовност и през новата учебна година да изпълняваме добросъвестно нашите задачи.

**ПРЕДСЕДАТЕЛ НА ОБЩЕСТВЕНИЯ СЪВЕТ:**

Невин Фети

1. В съответствие с принципа „свеждане на данните до минимум“ на Регламент (ЕС) 2016/679 (Общ регламент относно защитата на данните) членовете на Обществения съвет са представени с две имена и без да се упоменават данните на учениците, чиито родители са. С цел информиране относно съответствието с Правилника, че членовете (с изключение на представителя на финансиращия орган) са родители на ученици в училището, е посочен класът, от който е ученикът, към момента на избора. [↑](#footnote-ref-1)
2. Новоизбраните членове изцяло споделят дейността на досегашните членове, не намират за коректно разграничението „стар“ и „нов“ съвет и като израз на непрекъснатостта на функциите на Обществения съвет са отчетени всички активности през учебната 2019/2020 г. [↑](#footnote-ref-2)